Document ID: 32008D0017

EUROOPA KESKPANGA OTSUS,
17. november 2008,
millega kehtestatakse eurosüsteemi ühishanke raamistik
(EKP/2008/17)
(2008/893/EÜ)
EUROOPA KESKPANGA NÕUKOGU,
võttes arvesse Euroopa Ühenduse asutamislepingut, eelkõige selle artikleid 105 ja 106,
võttes arvesse Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri”), eelkõige selle artiklit 12.1 koosmõjus artiklitega 3.1, 5, 16 ja 24,
ning arvestades järgmist:
(1)
EKPSi põhikirja artikli 12.1 kohaselt võtab EKP nõukogu vastu suuniseid ja otsuseid, mis on vajalikud eurosüsteemile pandud ülesannete täitmiseks. Seega on EKP nõukogul otsustuspädevus eurosüsteemi ülesannete täitmiseks vajalike kaupade ja teenuste hankega seotud lisategevuse korraldamise osas.
(2)
Euroopa Ühenduse hankealased õigusaktid lubavad mitmetel tellijatel läbi viia kaupade ja teenuste ühishanget. See põhimõte sisaldub ka Euroopa Parlamendi ja nõukogu 31. märtsi 2004. aasta direktiivi 2004/18/EÜ (ehitustööde riigihankelepingute, asjade riigihankelepingute ja teenuste riigihankelepingute sõlmimise korra kooskõlastamise kohta) (1) põhjenduses 15 ja artiklis 11, mille kohaselt võib kasutada teatavat tsentraliseeritud ostukorraldust.
(3)
Eurosüsteemi eesmärk on kulutasuvuse ja -säästlikkuse põhimõtete järgimine ning parim hinna ja kvaliteedi suhe kaupade ja teenuste hankel. EKP nõukogu on seisukohal, et kaupade ja teenuste ühishange on vahend nende eesmärkide saavutamisel, kuna kasutab mastaabisäästu sünergiat.
(4)
Eurosüsteemi ühishanke raamistikku luues on Euroopa Keskpanga (EKP) eesmärgiks kaasata selles ühishankes EKP ja euro kasutusele võtnud liikmesriikide keskpangad.
(5)
Ühishanke koordineerimiseks on EKP nõukogu asutanud eurosüsteemi hankekoordineerimise talituse (Eurosystem Procurement Coordination Office, EPCO). EKP nõukogu on määranud Banque centrale du Luxembourgi (Luksemburgi keskpanga) EPCO asukohaks 1. jaanuarist 2008 kuni 31. detsembrini 2012.
(6)
Käesolev otsus ei mõjuta keskpankade võimalust taotleda EPCO-lt tuge seoses kaupade ja teenuste hankega, mis jäävad käesoleva otsuse reguleerimisalast välja.
(7)
Ka keskpankadel liikmesriikides, kus eurot pole veel kasutusele võetud, võib esineda huvi osaleda EPCO tegevuses ja ühises hankemenetluses ning see toimub samadel tingimustel, mida kohaldatakse keskpankadele,
ON OTSUSTANUD JÄRGMISELT:
Artikkel 1
Mõisted
Käesolevas otsuses kasutatakse järgmisi mõisteid:
a)
„eurosüsteem” - EKP ja euro kasutusele võtnud liikmesriikide keskpangad;
b)
„eurosüsteemi ülesanded” - ülesanded, mis on eurosüsteemile pandud kooskõlas asutamislepingu ja EKPSi põhikirjaga;
c)
„keskpank” - EKP ja euro kasutusele võtnud liikmesriikide keskpangad;
d)
„juhtiv keskpank” - keskpank, kes vastutab ühise hankemenetluse läbiviimise eest;
e)
„asukoha keskpank” - EKP nõukogu poolt EPCO asukohaks määratud keskpank;
f)
„EPCO juhtivkomitee” - EKP nõukogu asutatud komitee EPCO tegevuse juhtimiseks. EPCO juhtivkomitee koosseisu kuuluvad üks liige igast keskpangast, kes valitakse vanempersonali hulgast, kellel on eksperditeadmised oma asutuse korraldusest ja strateegilistest küsimustest, ja hankeeksperdid. EPCO juhtivkomitee annab EKP juhatuse kaudu aru EKP nõukogule. EKP määrab juhtivkomitee esimehe ja sekretariaadi;
g)
„ühine hankemenetlus” - kaupade ja teenuste ühishanke menetlus, mille viib läbi juhtiv keskpank hankemenetluses osalevate keskpankade huvides.
Artikkel 2
Reguleerimisala
1. Käesolevat otsust kohaldatakse eurosüsteemi ülesannete teostamiseks vajalike kaupade ja teenuste keskpankade ühishankele.
2. Keskpankade osalemine EPCO tegevuses ja ühises hankemenetluses on vabatahtlik.
3. Käesolev otsus ei mõjuta 16. septembri 2004. aasta suunist EKP/2004/18 euro pangatähtede hanke kohta. (2)
Artikkel 3
Eurosüsteemi hankekoordineerimise talitus
1. EPCO teostab järgmisi ülesandeid:
a)
hõlbustab hea hanketava kasutuselevõtmist eurosüsteemis;
b)
loob ühishanke infrastruktuuri (näiteks oskused, teostusvahendid, infosüsteemid, menetlused);
c)
teeb EPCO-le keskpankade poolt esitatud hankevajaduste alusel kindlaks võimalikud ühishanke juhud, mis jäävad käesoleva otsuse reguleerimisalasse või sellest väljapoole;
d)
valmistab punktis c osutatud hinnangu alusel ette ja ajakohastab ühise hankemenetluse aastakava;
e)
valmistab koostöös ühises hankemenetluses osalevate keskpankadega ette ühtsed tingimused;
f)
toetab keskpanku ühises hankemenetluses;
g)
toetab keskpanku hangetes, mis on seotud Euroopa Keskpankade Süsteemi ühisprojektidega, kui seda taotleb projekti juhtiv keskpank.
2. Asukoha keskpank tagab EPCO ülesannete täitmiseks vajalikud materjalid ja personali kooskõlas EKP nõukogu poolt heaks kiidetud eelarvega lõike 4 kohaselt.
3. Konsulteerides EPCO juhtivkomiteega, võib asukoha keskpank kehtestada reegleid EPCO sisekorralduse ja halduse kohta, sealhulgas EPCO personali tegevusjuhised, mille eesmärgiks on tagada oma ülesannete täitmise suurim usaldusväärsus.
4. Keskpangad rahastavad EPCO eelarvet kooskõlas EKP nõukogu poolt vastu võetud reeglitega. EPCO juhtivkomitee ja EKP juhatuse kaudu esitab EPCO enne majandusaasta algust ettepaneku aastaeelarve kohta EKP nõukogule heakskiitmiseks.
5. EPCO esitab tegevuse aastaaruande EKP nõukogule EPCO juhtivkomitee ja EKP juhatuse kaudu.
6. EPCO tegevust kontrollib siseaudiitorite komitee (Internal Auditors Committee) kooskõlas EKP nõukogu poolt vastu võetud reeglitega. See ei mõjuta asukoha keskpanga kohaldatavaid või vastu võetud kontrolli ja auditi reegleid.
7. EPCO juhtivkomitee peab viis aastat pärast EPCO asutamist andma hinnangu EPCO tegevuse tulemuslikkusele ja tõhususele. Selle hinnangu põhjal otsustab EKP nõukogu, kas on vajalik läbi viia valikumenetlus uue asukoha keskpanga leidmiseks.
Artikkel 4
Ühine hankemenetlus
1. Ühist hankemenetlust tuleb lugeda käesoleva otsuse eesmärgil vajalikuks, kui i) mõistlikult saab eeldada, et kaupade ja teenuste ühishankega kaasneksid soodsamad ostutingimused, mis vastavad kulutasuvuse ja -säästlikkuse põhimõtetele, või ii) keskpankadel tuleb nende kaupade ja/või teenustega seoses vastu võtta ühtlustatud nõuded.
2. Olles tuvastanud võimaliku ühishanke juhu, esitab EPCO keskpankadele ühises hankemenetluses osalemise kutse. Keskpangad peavad EPCO-le õigeaegselt teatama oma kavatsusest ühises hankemenetluses osaleda ning kavatsuse korral teatama EPCO-le oma majandusvajadustest. Keskpank võib ühishankes osalemisest taganeda enne lepinguteate avaldamist.
3. EPCO poolt koostatud ühishanke aastakava alusel, olles konsulteerinud EPCO juhtivkomiteega, võib EKP nõukogu algatada ühise hankemenetluse ja valida juhtiva(d) keskpanga(d) ühises hankemenetluses osalevate keskpankade hulgast. EKP nõukogule esitatakse kõik hanke aastakava ajakohastused.
4. Juhtiv keskpank viib ühise hankemenetluse läbi ühises hankemenetluses osalevate keskpankade huvides kooskõlas hankereeglitega, mida kohaldatakse juhtiva keskpanga suhtes. Lepinguteates märgib juhtiv keskpank ühises hankemenetluses osalevad keskpangad ja lepingulise suhte struktuuri.
5. Juhtiv keskpank koostab hankedokumendid ning hindab avaldusi ja pakkumisi koostöös EPCOga ja teiste ühises hankemenetluses osalevate keskpankadega.
6. Juhtiv keskpank viib ühise hankemenetluse läbi hankemenetluse aastakavas osutatud keel(t)es.
Artikkel 5
Keskpankade osalemine juhul, kui liikmesriigis pole eurot veel kasutusele võetud
EKP nõukogu võib kutsuda EPCO tegevuses ja ühises hankemenetluses osalema keskpanku liikmesriikides, kus eurot pole veel kasutusele võetud, keskpankadele kohaldatavate tingimuste alusel.
Artikkel 6
Lõppsäte
Käesolev otsus jõustub 1. detsembril 2008.
Frankfurt Maini ääres, 17. november 2008

Labels: 2
15